
JAVASLAT 
Mór Városi Önkormányzat 2026. évi költségvetéséről szóló 2/2026. (II.20.) önkormányzati rendelet módosítására
INDOKOLÁS
Mór Városi Önkormányzat Képviselő-testülete a 2/2026. (II.20.) önkormányzati rendelettel (a továbbiakban: R.) fogadta el Mór Városi Önkormányzat 2026. évi költségvetését (a továbbiakban: költségvetés), melynek második alkalommal történő módosítására jelen előterjesztésben teszek javaslatot.

A R. módosítását a költségvetés végrehajtásán kívül az alábbiak indokolják:

1. Mór Város Polgármesterének 2/2026. (VI.10.) sz. költségvetési határozata: bérlakások felújítási kiadásainak átcsoportosítása felújítási rovatról beruházási rovatra, tárgyi eszközök beszerzése miatt bruttó 1 088 800 Ft összegben, valamint a „TOP_PLUSZ-1.3.2.-23-MR1-2025-00004 Belterületi csapadékvíz elvezetési rendszerek felújítása Mór Városában” elnevezésű pályázat támogatói okirata alapján a pályázat bevételi és kiadási oldalának feltüntetése a költségvetésben, bruttó 70 000 000 Ft összegben.
2. Mór Város Polgármesterének 3/2026. (VIII.18.) sz. költségvetési határozata: bérlakások felújítási kiadásainak átcsoportosítása felújítási rovatról beruházási rovatra, tárgyi eszközök beszerzése miatt bruttó 1 150 761 Ft összegben, valamint a Városi Piac (ezen belül az Istállóépület) nem lakáscélú bérleménye alapinfrastruktúra kialakításának elszámolása alapján a bérleti díj és a beruházási költségek átvezetése a költségvetésen, bruttó 6 918 155 Ft összegben. Továbbá „TOP_PLUSZ-1.3.2-23-MR1-2025-00001 Önkormányzati tulajdonban álló belterületi utak építése, fejlesztése Mór városában” elnevezésű pályázat támogatói okirata alapján a pályázat bevételi és kiadási oldalának feltüntetése a költségvetésben, bruttó 182 000 000 Ft összegben.
3. Mór Város Polgármesterének 3/2026. (VIII.31.) sz. költségvetési határozata: a 2025. évi beszámoló alapján a pótlólagos állami támogatás átvezetése a költségvetésen, 3 579 315 Ft összegben.
4. Mór Város Jegyzőjének 3/2026. (VIII.31.) sz. költségvetési határozata: a 2026. évi Móri Bornapokhoz kapcsolódóan szervezeteknek nyújtott támogatás felosztása, és egyéb dologi kiadásokra történő átcsoportosítása.
5. Mór Városi Önkormányzat Képviselő-testülete 215/2026. (VI.24.) határozata: Mór, Lakatos u. 4-6. társasházban gépészeti átalakítás elvégzéséhez költségvetési fedezet biztosítása bruttó 786 697 Ft összegben.
6. Mór Városi Önkormányzat Képviselő-testülete 230/2026. (VI.29.) határozata: strandfürdők igénybevételének 2026. évi támogatására bruttó 1 000 000 Ft összegben forrás biztosítása.
7. Mór Városi Önkormányzat Képviselő-testülete 244/2026. (VII.10.) határozata: a „Moorischer Traum” elnevezésű rendezvény szervezési és lebonyolítási kiadásaira bruttó 2 000 000 Ft pótlólagos forrás biztosítása.
8. Mór Városi Önkormányzat Képviselő-testülete 271/2026. (VIII.26.) határozata: lakossági csapadékvízgyűjtés elősegítésére bruttó 12 000 000 Ft forrás biztosítása.

9. Mór Városi Önkormányzat Képviselő-testületének 168/2026. (V.27.) határozata: a MÓRHŐ Kft. 2025. évi egyszerűsített beszámolója alapján 59 000 000 Ft osztalék kifizetésének elrendelése, mely bevétel az általános tartalékkeretbe kerül.
Az általános tartalékkeret terhére szükséges forrást biztosítani az alábbiak tekintetében: 
10. Az energiahatékonyságról szóló 2015. évi LVII. törvény 43. §-a rendelkezik a 70 kW-nál nagyobb effektív névleges teljesítményű fűtési, hűtési és szellőztetőrendszerekre vonatkozó kötelező energetikai felülvizsgálatról. A Sourcing Hungary Kft. közreműködésével meghatároztuk azon hét középületet, melyek a törvényi kötelezettség alá eső rendszereket tartalmaznak és árajánlatot kértünk a felülvizsgálatok elvégzésére. Az árajánlat szerint a felülvizsgálatok költsége bruttó 2 667 eFt.
11. Az úttartozékok beszerzése, javítása, kihelyezése, burkolatjelek festése feladatokra tervezett forrás kimerült, az év során várhatóan még jelentkező további úttartozék beszerzési és kihelyezési feladatokra javasoljuk további bruttó 500 000 Ft forrás biztosítását.

12. A Dózsa György utca 11., 17., 19. és 35. számú lépcsőházak Millennium tér felőli oldalán a rágcsálók jelenléte miatt a térkőburkolat visszatérő károsodása tapasztalható. A probléma hathatósabb kezelése érdekében árajánlatokat kértünk országos lefedettséggel és városi környezetben szerzett tapasztalattal rendelkező rágcsálóirtó szolgáltatóktól. A területen helyszíni feltárást, a Fejérvíz Zrt. közreműködésével a szennyvízaknák rákötéseinél szükséges helyreállításokat, külső vállalkozó bevonásával a terület kezelését és a burkolatok helyreállítását tervezzük, melynek becsült összköltsége bruttó 2.000 000 Ft.
13. A szelektív hulladékgyűjtő szigetek nem megfelelő használata miatt az edények átválogatása, a közterületi elhelyezésű hulladékgyűjtőknél és szelektív szigeteknél kihelyezett lomhulladékok összegyűjtése és konténeres elszállíttatása a köztisztasági feladatokat végző a MÓR-HOLDING Kft-nél folyamatos többlet ráfordítást igényel, melynek költsége az önkormányzatnál jelentkezik. A hulladékgyűjtés, konténerbérlet, vízmintavétel, figyelőkutak feladatcsoport költségvetési sorát terhelték továbbá a Kossuth u. 10. társasházi lakóépület önkormányzati bérlakásait érintő szemétmentesítés konténeres hulladékelszállítással összefüggő költségei és a volt szeméttelep figyelőkútjaival végzett kötelező monitoring idei évben esedékessé vált záró dokumentációjának elkészíttetése. Az év hátralévő részében várhatóan jelentkező hulladékösszegyűjtési és elszállítási feladatokra javasoljuk további bruttó 7.000 000 Ft forrás biztosítását.

14. Az idei száraz nyári időjárás miatt a közkutak, valamint a növényzet életben tartása érdekében végzett locsolás nagyobb mértékű vízfelhasználása miatt a forráshely kimerült, javasoljuk további bruttó 500 000 Ft forrás biztosítását.

15. Közbeszerzési tanácsadás forráshelyen a megnövekedett járulékos költségek (eljárási díjak) miatt bruttó 1 500 000 Ft-ot szükséges biztosítani.

16. A Móri Polgármesteri Hivatal intézménynél: „Átfogó információbiztonsági kockázatelemzés és intézkedési terv készítése” feladat ellátására - jogszabályi megfelelés céljából - indokolt biztosítani 2.000.000 Ft-ot. 
Bevételi, kiadási előirányzatok módosítása szükséges az alábbiakhoz:

17. A Versenyképes Járások Program II: ütem keretén belül „Közterületi utak, járdák felújítása, parkolók építése és közlekedésbiztonsági beavatkozások a térségi intézmények elérhetőségének javítása érdekében” megnevezésű támogatás támogatói okirata alapján bevételi és kiadási oldalon is szükséges előirányzatot emelnünk 98 115 460 Ft összegben.

.

18. A R. első módosítása óta igényelt Otthontámogatások átvezetése a költségvetésen, bruttó 4 174 071 Ft összegben.

19. A Móri Polgármesteri Hivatal intézménynél az országgyűlési választásokra kapott pótlólagos támogatás bevételi és kiadási oldalának rendezése szükséges, 1 304 300 Ft összegben. 
20. Indokolt továbbá Mór Városi Önkormányzat létszámtábláját módosítani az elmúlt időszak változásával: A Pitypang Óvodában egy távozó nemzetiségi óvodapedagógus helyét egy nem nemzetiségi óvodapedagógus töltötte be. 
A fentieken túlmenően a R. módosítását az alábbi téma indokolja:

21. a) Mór Városi Önkormányzat Képviselő-testülete döntött a 177/2025. (V.28.) határozatával arról, hogy támogatja a Mór Városi Sportegyesület MLSZ TAO pályázaton való részvételét, melyhez 30 % önerőt (72 830 000 Ft-ot) biztosít a 2026. évi költségvetésben. Valószínűsíthetjük, hogy pályázat nem valósul meg az idei évben, ezért az előirányzatot javasoljuk felszabadítani, és átcsoportosítani a Zrínyi utca felújítási költségeire. A felújítási költségek fennmaradó részére a Képviselő-testület 59/2026. (II.18.) határozata alapján továbbra is az Önkormányzati Magyar Államkötvény (a továbbiakban: ÖMÁK) nyújtja a fedezetet. 
Az önkormányzati tulajdonban lévő lakások és helyiségek elidegenítéséről szóló 46/2022. (XII.15.) önkormányzati rendelet (a továbbiakban: lakásrendelet) rendelkezik arról, hogy a lakások elidegenítéséből származó bevételek milyen célokra használhatóak fel, ezek között szerepel a lakóövezetbe sorolt területekhez kapcsolódó infrastrukturális beruházásokra (pl. közművesítés, út- és járdaépítés, stb.) történő felhasználás is. A lakásrendelet 16. § (1) bekezdése szerint a lakások értékesítéséből befolyó vételárat elkülönített számlán kell kezelni a kamatokkal együtt. Az elkülönített számlán lévő pénzeszköz nem kamatozik. Szükséges még kiemelni, hogy az említett jogcímre fordítandó pénzösszegekről a képviselő-testület a költségvetésről szóló rendeletében dönt. Javasoljuk, hogy a lakások értékesítéséből származó bevételt tartalmazó elkülönített számláról kerüljön kifizetésre a Zrínyi utca felújítási összköltségének fent meghatározott része.
21. b) Mór Városi Önkormányzat Képviselő-testületének Pénzügyi Bizottsága – az Önkormányzat 2026. évi költségvetéséről szóló 2/2026. (II.20.) önkormányzati rendelet 17. § (1) bekezdés c) pontjának cc) alpontja szerinti átruházott hatáskörében eljárva Mór Városi Önkormányzat Képviselő-testülete által a 268/2026. (VIII.26.) határozattal „Mór Zrínyi utcában közvilágítási hálózat bővítés kivitelezése” tárgyában indított ajánlatkérési eljárást lezárja a szeptemberi soros ülésén. A 20. a) pontban kifejtettek alapján javasoljuk, hogy a nyertes ajánlattevő részére a kivitelezés költsége szintén az elkülönített számláról kerüljön kifizetésre.
----------------------------------------------

indokolás a HATÁROZAT-TERVEZETHEZ
A rendelet-tervezet indoklásában vázoltak alapján a 177/2025. (V.28.) határozat hatályon kívül helyezése szükséges.
A könyvvizsgáló véleménye az ülésen kerül kiosztásra.

A Pénzügyi Bizottság véleményét a Képviselő-testület ülésén ismerteti.

A fentiekre tekintettel az alábbi határozat-tervezetet és rendelet-tervezetet terjesztem a T. Képviselő-testület elé:
HATÁROZAT-TERVEZET

Mór Városi Önkormányzat Képviselő-testülete a Mór Városi Sportegyesület MLSZ TAO pályázaton történő részvételének támogatása tárgyában hozott 177/2025. (V.28.) határozatát hatályon kívül helyezi
RENDELET-TERVEZET
Mór Városi Önkormányzat Képviselő-testületének 
26/2026. (X. 5.) önkormányzati rendelete

Mór Városi Önkormányzat 2026. évi költségvetéséről szóló 
2/2026. (II.20.) önkormányzati rendelet módosításáról
[1] Mór Városi Önkormányzat Képviselő-testülete a 2026. évi költségvetés elfogadása óta eltelt időszakban bekövetkezett változások és testületi döntések eredményeit, a költségvetési bevételek és költségvetési kiadások változásait, az előirányzat-átcsoportosításokat és előirányzat-módosításokat az éves költségvetésében átvezeti.

[2] Mór Városi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, az államháztartásról szóló törvény végrehajtásáról szóló 368/2011. (XII. 31.) Korm. rendelet 27. § (1)-(2) bekezdésben biztosított véleményezési jogkörében eljáró Pénzügyi Bizottság véleményének kikérésével a következőket rendeli el:

1. §

Mór Városi Önkormányzat Képviselő-testületének a Mór Városi Önkormányzat 2026. évi költségvetéséről szóló 2/2026. (II. 20.) önkormányzati rendelete (a továbbiakban: rendelet) 2. §-a helyébe a következő rendelkezés lép:

„2. §

Mór Városi Önkormányzat Képviselő-testületének a Mór Városi Önkormányzat 2026. évi költségvetéséről szóló 2/2026. (II. 20.) önkormányzati rendelete (a továbbiakban: rendelet) 2. § (1) és (2) bekezdése helyébe a következő rendelkezések lépnek:

„(1) A Képviselő-testület az Önkormányzat 2026. évi költségvetését

a)
8 145 964 eFt Költségvetési bevétellel

b)
9 489 619 eFt Költségvetési kiadással

c)
-1 343 655 eFt Költségvetési egyenleggel állapítja meg.

(2) A költségvetési egyenlegből

a)
működési célú -1 088 065 eFt

b)
felhalmozási célú -255 590 eFt”

2. §

A rendelet 4. §-a helyébe a következő rendelkezés lép:

„4. §

A képviselő-testület az Önkormányzat általános tartalékát 87 386 eFt összegben, céltartalékát 7 395 eFt összegben a 9. mellékletben felsorolt célokra állapítja meg.”

3. §

A rendelet 14. §-a a következő (4) bekezdéssel egészül ki:

„(4) A képviselő-testület az önkormányzati tulajdonban lévő lakások és helyiségek elidegenítéséről szóló 46/2022. (XII.15.) önkormányzati rendelet 16. § (4) bekezdése alapján meghatározza, hogy az önkormányzati tulajdonú lakások elidegenítéséből származó bevétel elkülönítésére szolgáló számláról eszközöl kifizetést az alábbi fejlesztési célokra:

a)
Zrínyi utca felújítási munkálataira 72 830 eFt összegben

b)
Zrínyi utcában közvilágítási hálózat bővítés kivitelezésére.”

4. §

(1) A rendelet 1. melléklete helyébe az 1. melléklet lép.

(2) A rendelet 2. melléklete helyébe a 2. melléklet lép.

(3) A rendelet 3. melléklete helyébe a 3. melléklet lép.

(4) A rendelet 4. melléklete helyébe a 4. melléklet lép.

(5) A rendelet 5. melléklete helyébe az 5. melléklet lép.

(6) A rendelet 7. melléklete helyébe a 6. melléklet lép.

(7) A rendelet 8. melléklete helyébe a 7. melléklet lép.

(8) A rendelet 9. melléklete helyébe a 8. melléklet lép.

(9) A rendelet 10. melléklete helyébe a 9. melléklet lép.

(10) A rendelet 11. melléklete helyébe a 10. melléklet lép.

(11) A rendelet 15. melléklete helyébe a 11. melléklet lép.

5. §

Ez a rendelet a kihirdetését követő napon lép hatályba.
Mór, 2026.09.24.
Fenyves Péter

 polgármester
